הכנסת השמונה-עשרה

יוזמים:      חברי הכנסת	יריב לוין
					משה גפני
					אורי מקלב
					
פ/4324/18
הצעת חוק הכנסת (תיקון –  ראש האופוזיציה), התשע"ב–2012

תיקון סעיף 11	1.	בחוק הכנסת, התשנ"ד–1994 (להלן –  החוק העיקרי), בסעיף 11(ב), במקום "יודיע בכנסת" יבוא "יודיע לחברי הכנסת", ובסופו יבוא "במליאת הכנסת, ובתקופת פגרת הכנסת – עם מסירת ההודעה לחברי הכנסת שבדרך שתיקבע בתקנון הכנסת."  	
תיקון סעיף 12	2.	בסעיף 12(א) לחוק העיקרי, בסופו יבוא:	
		"(4)	הוא חדל לכהן בסיעה מסיעות האופוזיציה".	
דברי הסבר
פרק ו' לחוק הכנסת, התשנ"ד–1994 (להלן – חוק הכנסת), אשר נחקק בשנת 2000, קובע הוראות בדבר ראש האופוזיציה. הפעלתו של החוק מאז נחקק, העלתה שני עניינים שמוצע להבהירם בהצעת חוק זו:
הראשון –  מועד כניסתו לכהונה של ראש האופוזיציה: סעיף 11 לחוק הכנסת קובע כי ראש האופוזיציה ייכנס לכהונתו כאשר יושב ראש הכנסת יודיע על קביעתו בכנסת. החוק אינו מתייחס למצב שבו, בשל פגרת הכנסת, הכנסת אינה מתכנסת במשך כמה שבועות או חודשים, ובשל כך לא מתאפשרת מסירת ההודעה, וראש האופוזיציה לא נכנס לכהונה. בהתאם להצעת החוק, כאשר יש להודיע על קביעתו של ראש האופוזיציה בפגרה, ההודעה תימסר לחברי הכנסת בדרך שתיקבע בתקנון הכנסת, ועם מסירת ההודעה תחל כהונתו;
השני - מועד הפסקת כהונתו של ראש האופוזיציה: סעיף 12 לחוק הכנסת מונה עילות שבהתקיימן יחדל ראש האופוזיציה לכהן בתפקידו, והן: הוא נפטר או התפטר מכהונתו, חדל לכהן בכנסת או נקבע ראש אופוזיציה אחר במקומו. הסעיף אינו מתייחס במפורש למצב שבו סיעתו של ראש האופוזיציה הצטרפה לקואליציה, והגם שניתן ללמוד מסעיף 11 האמור כי גם מצב כזה מהווה עליה לפקיעת הכהונה, מוצע להבהיר זאת במפורש.
---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ט באייר התשע"ב – 21.5.12